Oskar Schindler
Oskar Schindler, 28.4.1908-9.10.1974, tysk forretningsmand. Oskar Schindler grundlagde en virksomhed i det tyskbesatte Polen med jødisk arbejdskraft.
Det lykkedes Schindler ved at bestikke højtstående SS-officerer at redde sine ca. 1200 arbejdere fra holocaust ved at få dem overført fra koncentrationslejren Płaszów i Kraków til sin fabrik i Brünnlitz i Morava, Tjekkoslovakiet.
Oskar Schindlers indsats var ikke enkeltstående blandt tyske virksomhedsledere i de tyskbesatte områder under 2. Verdenskrig. Efter krigen havde han store vanskeligheder med at komme igang med nye forretninger og var i perioder henvist til støtte fra jødiske organisationer og almindelig offentlig understøttelse i Vesttyskland. 
Hans posthume berømmelse skyldes Steven Spielbergs spillefilm Schindler's List (1993, Schindlers liste). Spillefilmsdelen, der er overvejende monokrom, afrundes med en autentisk farvesekvens fra Oskar Schindlers grav på den katolske kirkegård på Zion-bjerget i Jerusalem, hvor overlevende "Schindler-jøder" ærer hans minde ved efter jødisk skik at anbringe småsten på hans gravsten.